ส่วนที่ 1

ข้อมูลสรุป (Executive Summary)

บริษัท นวนคร จำกัด (มหาชน) ก่อตั้งเมื่อวันที่ 26 มีนาคม 2514
โดยมีวัตถุประสงค์เพื่อดำเนินธุรกิจด้านพัฒนาอสังหาริมทรัพย์ในรูปแบบเขตส่งเสริมอุตสาหกรรมนวนครพร้อมระบบสาธารณูปโภค
ให้เป็นแบบอย่างของนิคมอุตสาหกรรมแห่งแรกของประเทศไทยโดยนำโรงงานที่กระจัดกระจายตามชุมชนให้เข้ามาอยู่รวมกันเพื่อความเป็นระเบียบและสะดวกต่อการควบคุมและป้องกันปัญหาสิ่งแวดล้อมที่จะเกิดขึ้น
ที่ตั้งของโครงการเขตส่งเสริมอุตสาหกรรมนวนครตั้งอยู่ ณ ตำบลคลองหนึ่ง อำเภอ คลองหลวง
จังหวัดปทุมธานี
ซึ่งเป็นทำเลที่มีข้อได้เปรียบในด้านการคมนาคมขนส่งที่สะดวกรวดเร็วและหลากหลาย
ทั้งการขนส่งทางรถยนต์ รถไฟ และเครื่องบิน เนื่องจากด้านหน้าของโครงการติดถนนพหลโยธิน
กม. 46 ด้านหลังติดทางรถไฟ และห่างจากท่าอากาศยานดอนเมืองเพียง 20 กิโลเมตร
โครงการเขตส่งเสริมอุตสาหกรรมนวนครมีพื้นที่โครงการทั้งสิ้นประมาณ 6,135 ไร่
แบ่งพื้นที่โครงการออกเป็นเขตอุตสาหกรรม, เขตที่อยู่อาศัยเขตพาณิชยกรรม, เขตปลอดอากร
และเขตระบบสาธารณูปโภคและพื้นที่สีเขียวร้อยละ 60, 15, 5, 4 และ 16
ของพื้นที่ทั้งหมดตามลำดับ คงเหลือพื้นที่พร้อมขายในปัจจุบันทั้งสิ้นประมาณ 902 ไร่
(คิดเป็นสัดส่วนประมาณร้อยละ 15 ของพื้นที่ทั้งหมด) ซึ่งพื้นที่พร้อมขายทั้งหมดสามารถปรับเปลี่ยนได้
ตามความต้องการของลูกค้าและความเหมาะสมของพื้นที่ ทั้งนี้ เมื่อต้นปี 2546
บริษัทได้จัดซื้อที่ดินทางด้านทิศตะวันตกเฉียงเหนือซึ่งติดกับเขตส่งเสริมอุตสาหกรรมนวนครเดิมประมาณ
135 ไร่
มาพัฒนาเป็นเขตปลอดอากรเพื่อเป็นการจูงใจให้นักลงทุนเข้ามาลงทุนโดยจะได้รับสิทธิประโยชน์ทางภาษีอากร
ซึ่งได้รับความสนใจและตอบรับจากนักลงทุนเป็นอย่างดี นอกจากนี้
บริษัทยังได้ขยายการลงทุนในเขตส่งเสริมอุตสาหกรรมแห่งใหม่เพื่อเป็นช่องทางการสร้างรายได้แหล่งใหม่
โดยบริษัทได้จัดซื้อที่ดินจำนวน 1,680 ไร่
มาพัฒนาเป็นโครงการเขตส่งเสริมอุตสาหกรรมแห่งใหม่ที่อำเภอสูงเนิน จังหวัดนครราชสีมา
ภายใต้ชื่อโครงการ “เขตส่งเสริมอุตสาหกรรมนวนคร (โคราช)” ซึ่งพื้นที่ดังกล่าวตั้งอยู่ในเขตพื้นที่
3
เพื่อเป็นการสร้างทางเลือกให้กับนักลงทุนที่ตัดสินใจมาตั้งโรงงานในเขตส่งเสริมอุตสาหกรรมแห่งใหม่ของบริษัทเพื่อรับสิทธิประโยชน์ด้านการส่งเสริมการลงทุนจากคณะกรรมการส่งเสริมการลงทุน
(BOI) โดยแบ่งพื้นที่โครงการออกเป็นเขตอุตสาหกรรม , เขตพาณิชยกรรม
และเขตระบบสาธารณูปโภคและพื้นที่สีเขียวร้อยละ 65, 1 และ 34 ของพื้นที่ทั้งหมดตามลำดับ
ปัจจุบันโครงการดังกล่าวอยู่ระหว่างการก่อสร้างระบบสาธารณูปโภคเฟสที่ 1 และ 2
ประกอบไปด้วย งานก่อสร้างเขื่อนดิน สถานีสูบน้ำฝนแห่งที่ 1 บ่อเก็บน้ำฝน อ่างเก็บน้ำดิบ
รั้วและอาคารสำนักงาน งานก่อสร้างถนน ระบบระบายน้ำฝน ท่อระบายน้ำเสีย
ท่อเมนจ่ายน้ำประปา และไฟฟ้าแสงสว่างถนน โดยมีความคืบหน้าในการก่อสร้างประมาณร้อยละ
70-80 ในส่วนระบบสาธารณูปโภคเฟสที่ 3 และ 4 ซึ่งประกอบด้วย ท่อส่งน้ำดิบ โรงผลิตน้ำประปา
และโรงบำบัดน้ำเสียนั้น
ปัจจุบันบริษัทได้ดำเนินการออกแบบแปลนในส่วนของที่ดินที่จัดซื้อเพิ่มเติมเสร็จเรียบร้อยแล้ว
และประกวดราคาหาผู้รับเหมาดำเนินการก่อสร้างให้แล้วเสร็จได้ภายในปี 2548
รวมทั้งบริษัทคาดว่าจะเริ่มเปิดขายโครงการในพื้นที่เฟส 1 และ 2 ได้ประมาณปลายปี 2548
นอกจากนี้
บริษัทอยู่ระหว่างการจัดเตรียมเอกสารและข้อมูลเพื่อยื่นขอรับการส่งเสริมการลงทุนของโครงการเขตส่งเสริมอุตสาหกรรมนวนคร
(โคราช) จาก BOI ซึ่งหากบริษัทได้รับการอนุมัติจาก BOI
จะทำให้โครงการที่โคราชได้รับสิทธิประโยชน์ในฐานะผู้ประกอบการเขต 3

ฐานะทางการเงิน ณ 31 ธันวาคม 2547 บริษัทมีสินทรัพย์รวมเพิ่มขึ้นเป็น 2,092.72 ล้านบาท
เพิ่มขึ้นจากปี 2546 จำนวน 519.26ล้านบาท หรือคิดเป็นร้อยละ 33 เนื่องจากในเดือนพฤษภาคม
2547 บริษัทได้รับเงินจากการออกหุ้นสามัญเพิ่มทุนเสนอขายให้ประชาชนทั่วไป 500 ล้านบาท
ซึ่งบริษัทได้นำไปซื้อที่ดินและใช้พัฒนาโครงการนวนครที่โคราชและเขตปลอดอากรประมาณ 139.42
ล้านบาท ใช้เพื่อเป็นเงินทุนหมุนเวียนของบริษัท 30 ล้านบาท และคงเหลืออยู่ในรูปของเงินสด ณ
สิ้นงวดอีก 340.53 ล้านบาท

สำหรับผลการดำเนินงานของบริษัทในปี 2546 บริษัทมียอดรายได้รวม 499.16 ล้านบาท
แบ่งเป็นรายได้จากการขายที่ดิน 157.34 ล้านบาท รายได้จากการให้บริการ 334.43 ล้านบาท
รายได้อื่น 7.39 ล้านบาท และมีกำไรสุทธิจำนวน 69.47 ล้านบาท

ในส่วนผลการดำเนินงานของบริษัทในปี 2547 บริษัทมียอดรายได้รวม 571.44 ล้านบาท
แบ่งเป็นรายได้จากการขายที่ดิน 182.38 ล้านบาท รายได้จากการให้บริการ 372.68 ล้านบาท
รายได้อื่นๆ 16.38 ล้านบาท และมีกำไรสุทธิจำนวน 80.33 ล้านบาท

บริษัทจดทะเบียนแปรสภาพเป็นบริษัทมหาชนจำกัด เมื่อวันที่ 31 ตุลาคม 2545
และได้รับอนุมัติให้เข้าเป็นบริษัทจดทะเบียนในตลาดหลักทรัพย์แห่งประเทศไทย เมื่อวันที่ 14
พฤษภาคม 2547 โดยได้ออกหุ้นสามัญเพิ่มทุนเสนอขายให้แก่ประชาชนทั่วไปจำนวน 20,000,000
หุ้น ในราคาหุ้นละ 25 บาท ทำให้ปัจจุบันบริษัทมีทุนจดทะเบียนชำระแล้วเท่ากับ 92,711,000 หุ้น
มูลค่าที่ตราไว้หุ้นละ 10 บาท โดยมีกลุ่มผู้ถือหุ้นรายใหญ่ ดังนี้

-   บริษัท เอ็นอีพี อสังหาริมทรัพย์และอุตสาหกรรม จำกัด (มหาชน) ถือหุ้นจำนวน 35,595,000
    หุ้น คิดเป็นร้อยละ 38.39 ของทุนจดทะเบียนชำระแล้วของบริษัท

-   กลุ่มจารุศร ถือหุ้นจำนวน 12,354,225 หุ้น คิดเป็นร้อยละ 13.32
    ของทุนจดทะเบียนชำระแล้ว

-   กลุ่มจันทวานิช ถือหุ้นจำนวน 11,105,975 หุ้น คิดเป็นร้อยละ 11.98
    ของทุนจดทะเบียนชำระแล้ว